આ બધા પ્રશ્નોનો જવાબ લંડનમાં ભણવા ગઈ અને ડોવર બીચથી ફ્રાન્સ સુધીની ‘ઇંગ્લિશ ચેનલ’ તરી ત્યારે મળી ગયો! બાળપણમાં ‘દરિયો તરવા’નું સેવેલું સ્વપ્ન આખરે 2017માં ‘લંડન સ્કૂલ ઓફ ઇકોનોમિક્સ એન્ડ પોલિટિકલ સાયન્સ’માં અભ્યાસ કરવા આવી ત્યારે અચાનક જ પૂર્ણ થયું. ડોવર બીચ ફરવા ગઈ ત્યારે અનેક સ્વિમર્સ તરવાની સખત પ્રેક્ટિસ કરી રહ્યાં હતાં ત્યારે તેણે તેમને પૂછ્યું કે આ શું કરો છો? તો બધાએ ખૂબ ઉત્સાહથી કહ્યું, અમે ઇંગ્લિશ ચેનલ તરવા માટે પ્રેક્ટિસ કરી રહ્યા છીએ. આ સાંભળીને તેને પણ થયું કે લાવ, હું પણ ટ્રાય કરું! અને પ્રથમ વાર જ દરિયાના ખારા અને ઠંડાગાર પાણીમાં ઝંપલાવ્યું! તેની તરવાની સ્કિલ જોઈને સી-સ્વિમની કોચ જેકી કોબેલ, એમ્મા ફ્રાન્સ અને મિ. નીક એડમ્સ ખુશ થઈ ઊઠ્યાં. તેઓએ તેને ખૂબ જ પ્રોત્સાહિત કરી, જેના કારણે દર શનિ-રવિ લંડનથી 17 પાઉન્ડની રેલ ટિકિટ લઈને પણ ડોવર બીચ પર ઇંગ્લિશ ચેનલ તરવાની પ્રેક્ટિસ માટે આવતી રહી. મિસ જેકી કોબેલે તેને ખાસ ગાઇડન્સ કોચિંગ આપ્યું. સ્પીડ, સ્ટેમિના અને સ્ટ્રોન્ગનેસ કેવી રીતે વધારી શકાય તે તેને શીખવ્યું. શરૂઆતમાં ત્રણ-ત્રણ કલાક પછી છ-છ કલાક અને છેલ્લે છેલ્લે તેર તેર કલાક સતત તરતાં શીખવ્યું. આ ઉપરાંત દરિયાનો મૂડ પારખતાં ખાસ શીખવ્યું. તેના વેવ્સ, કરન્ટ, વેધર ફોર કાસ્ટ, બ્રિધિંગ વગેરેને ઓળખતાં શીખવ્યું.